SA skenk skaars Covid-19-toerusting aan KubaSA skenk skaars Covid-19 beskermingstoerusting aan Kuba . (Foto: Facebook) Die Suid-Afrikaanse regering het persoonlike beskermende toerusting, waaronder gesigmaskers, handskoene en termometers, aan die Kubaanse regering geskenk. Dít terwyl gesondheidswerkers in verskeie provinsies staak of siek word weens ŉ tekort aan dié produkte in Suid-Afrika. Die DA soek nou antwoorde vanaf die Suid-Afrikaanse regering oor hoe dié skenking toegelaat kon word. In ŉ Facebook-plasing van 19 Julie skryf die Kubaanse ambassade in Suid-Afrika hoe dankbaar hulle is vir ŉ skenking van persoonlike beskermende toerusting vanaf hul “Suid-Afrikaanse broers”. Luidens die inskrywing is dit die twééde skenking van die Suid-Afrikaanse regering om die las van Covid-19 op Kuba te verlig en behels die skenking maskers, handskoene, termometers, bedekking vir hospitaalbeddens en kos. Ana Teresita González Fraga, die Kubaanse adjunkminister van buitelandse handel, het dié skenking beskryf as ŉ noodsaaklikheid om die pandemie in Kuba te beveg. Kobus Marais, die DA se skaduminister van verdediging, sê dit maak glad nie sin vir die regering om toerusting aan die Kubaanse regering te skenk nie, wanneer hy nie eens in die basiese behoeftes van sy eie gesondheidswerkers kan voorsien nie. Suid-Afrikaanse en Kubaanse beamptes tydens ‘n oorhandiging van beskermingstoerusting aan Kuba. (Foto: Facebook) “Die afgelope vier maande het ons skokkende verslae gehoor van gesondheidswerkers wat staak weens ŉ tekort aan beskermingstoerusting by gesondheidsfasiliteite. Dokters en verpleegkundiges moet toerusting hergebruik en sommige gesondheidswerkers vat dié toebehore saam huis toe om skoon te maak sodat hulle dit weer kan gebruik,” sê Marais. Maroela Media het die naweek berig oor personeel van ŉ psigiatriese sorgsentrum in Bloemfontein wat staak weens ŉ gebrek aan hierdie einste toerusting. Die EFF het ook Dinsdag in ŉ verklaring sy kommer uitgespreek oor die moontlikheid dat ŉ tekort aan beskermende toerusting die oorsaak was dat agt dokters in Gauteng-hospitale die afgelope tyd Covid-19 opgedoen en gesterf het. Verskeie vakbonde het hulle ook die afgelope maand uitgespreek oor ŉ tekort aan veral gesigmaskers wat die lewe van gesondheidswerkers in gevaar stel. Die DA vra nou die Openbare Beskermer om dié skenking te ondersoek, aangesien die opposisieparty meen die ANC-regering het Suid-Afrika se hulpbronne hierdeur misbruik.